Menantu Ting Tong

Menantu Ting Tong ialah sebuah siri drama televisyen komedi romantik Malaysia 2016 arahan Nazir Jamaluddin, dibintangi oleh Ruhainies Farehah dan Azrel Ismail, bersama-sama dengan Ben Amir dan Tash Yong. Siri ini memulakan tayangan perdana Slot Dahlia TV3 bermula 15 Julai 2016 hingga 27 Ogos 2016 menggantikan Mr Tanda Soal.

Siri ini boleh didapati melalui penstriman dalam talian di saluran YouTube rasmi TV3.

Sinopsis
Mengisahkan tentang kekecohan dan konflik yang berlaku antara dua buah keluarga iaitu keluarga Tuan Mazlan dan Puan Rozie serta keluarga Encik Ismail dan Puan Latifah. Dua buah keluarga yang berbeza status dan darjat serta cara kehidupan. Keluarga Tuan Mazlan adalah dari golongan ‘high class’ dan sudah terbiasa dengan kehidupan mewah manakala keluarga Encik Ismail pula dari golongan sederhana dan sangat berjimat cermat dengan perbelanjaan harian.

Konflik bermula apabila Marsha, anak bongsu pasangan Tuan Mazlan dan Puan Rozie telah jatuh cinta dengan Luqman anak lelaki Encik Ismail dan Puan Latifah. Puan Rozie sangat menentang keras perkahwinan mereka kerana baginya Luqman tidak layak untuk Marsha apatah lagi lepas kahwin Marsha kena tinggal bersama keluarga mertuanya. Marsha yang sudah biasa tinggal di bangle mewah yang serba lengkap kini terpaksa tinggal di kawasan perumahan kos rendah yang sangat sempit dan hanya ada satu bilik air untuk dikongsi bersama keluarga .

Berkali-kali Puan Rozie pujuk Luqman dan Marsha untuk tinggal di banglo mewah bersama mereka. Namun, Luqman menolak dengan baik kerana dia tidak mahu mengambil kesempatan atas kemewahan keluarga isterinya serta mahu berusaha yang terbaik untuk menyediakan kelengkapan hidup selepas berkahwin.

Marsha yang tidak pernah melakukan kerja-kerja rumah sebelum ini sering dileteri oleh Puan Latifah. Marsha cuba mengambil hati ibu mentuanya dengan belajar memasak, menanam dan mencuci tetapi ada sahaja yang tak kena. Jadi, bermulalah perang dingin antara Puan Latifah dan Puan Rozie. Bagaimanakah Luqman dan Marsha menyelesaikan konflik tersebut?

Pelakon

Pelakon utama
 Azrel Ismail sebagai Luqman
 Nur Ruhainies sebagai Marsha

Pelakon pembantu
 Ben Amir sebagai Mikhail
 Tash Yong sebagai Fatihah
 Amyza Aznan sebagai Puan Latifah
 Aleza Shadan sebagai Puan Rozie
 Zulkifli Mohd Salleh sebagai Mazlan
 Ain Sufia sebagai Hawa
 Ira Ghani sebagai Suzanna
 Natashah Ismail sebagai Doktor
 Siti Ruwiyani sebagai Bibik
 Elgy sebagai Abang Jem
 Suzanne Roberto Ortiz sebagai Bos Mikail
 Arriff Sumbu sebagai Atok Ismail

Pelakon kanak-kanak
 Duerra Mitilda sebagai Aina

Runut bunyi
 "Menantu Ting Tong" - Oja
 "Keliru" - Sissy Imann

Rujukan

Drama Melayu 2016
Rancangan TV3